苏轼
云龙山观烧得云字
丁女真水妃，寒山便火耘。
陨霜知已杀，坯户听初焚。
束缊方熠燿，敲石俄氤氲。
落点甘泉烽，横烟楚塞氛。
穷蛇上乔木，潜蛟蹑浮云。
惊飞堕伤雁，狂走迷痴麏。
谷蛰起蜩燕，山妖窜夔羵。
野竹爆哀声，幽桂飘冤芬。
悲同秋照蟹，快若夏燎蚊。
火牛入燕垒，燧象奔吴军。
崩腾井陉口，万马皆朱幩。
摇曳骊山阴，诸姨烂红裙。
方随长风卷，忽值绝涧分。
我本山中人，习见匪独闻。
偶従二三子，来访张隐君。
君家亦何有，物象移朝曛。
把酒看飞烬，空庭落缤纷。
行观农事起，畦垅如缬纹。
细雨发春颖，严霜倒秋蕡。
始知一炬力，洗尽狐兔群。